CELEX: 32019D0529(04)
Language: el
Date: 2019-05-22 00:00:00
Title: Εκτελεστική απόφαση της Επιτροπής, της 22ας Μαΐου 2019, σχετικά με τη δημοσίευση στην Επίσημη Εφημερίδα της Ευρωπαϊκής Ένωσης της αίτησης καταχώρισης ονομασίας που αναφέρεται στο άρθρο 49 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου — «Cârnaţi de Pleşcoi» (ΠΓΕ)

29.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 185/14
               
            
         ΕΚΤΕΛΕΣΤΙΚΗ ΑΠΟΦΑΣΗ ΤΗΣ ΕΠΙΤΡΟΠΗΣ
         της 22ας Μαΐου 2019
         σχετικά με τη δημοσίευση στην Επίσημη Εφημερίδα της Ευρωπαϊκής Ένωσης της αίτησης καταχώρισης ονομασίας που αναφέρεται στο άρθρο 49 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου
         «Cârnaţi de Pleşcoi» (ΠΓΕ)
         (2019/C 185/09)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 50 παράγραφος 2 στοιχείο α),
         Εκτιμώντας τα ακόλουθα:
         
                     (1)
                  
                  
                     Η Ρουμανία υπέβαλε στην Επιτροπή αίτηση για την προστασία της ονομασίας «Cârnaţi de Pleşcoi» σύμφωνα με το άρθρο 49 παράγραφος 4 του κανονισμού (ΕΕ) αριθ. 1151/2012.
                  
               
                     (2)
                  
                  
                     Σύμφωνα με το άρθρο 50 του κανονισμού (ΕΕ) αριθ. 1151/2012, η Επιτροπή εξέτασε την αίτηση και κατέληξε στο συμπέρασμα ότι πληρούνται οι όροι που προβλέπονται στον εν λόγω κανονισμό.
                  
               
                     (3)
                  
                  
                     Για να καταστεί δυνατή η υποβολή ενστάσεων σύμφωνα με το άρθρο 51 του κανονισμού (ΕΕ) αριθ. 1151/2012, θα πρέπει να δημοσιευθούν στην Επίσημη Εφημερίδα της Ευρωπαϊκής Ένωσης το ενιαίο έγγραφο και η παραπομπή στη δημοσίευση των προδιαγραφών του προϊόντος που αναφέρονται στο άρθρο 50 παράγραφος 2 στοιχείο α) του εν λόγω κανονισμού για την ονομασία «Cârnaţi de Pleşcoi»,
                  
               ΑΠΟΦΑΣΙΖΕΙ:
         
            Άρθρο μόνο
            Το ενιαίο έγγραφο και η παραπομπή στη δημοσίευση των προδιαγραφών του προϊόντος που αναφέρονται στο άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 για την ονομασία «Cârnaţi de Pleşcoi» (ΠΓΕ) παρατίθενται στο παράρτημα της παρούσας απόφασης.
            Σύμφωνα με το άρθρο 51 του κανονισμού (ΕΕ) αριθ. 1151/2012, η δημοσίευση της παρούσας απόφασης παρέχει το δικαίωμα ένστασης κατά της καταχώρισης της ονομασίας που αναφέρεται στο πρώτο εδάφιο του παρόντος άρθρου, εντός τριών μηνών από την ημερομηνία δημοσίευσης της παρούσας απόφασης στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 22 Μαΐου 2019.
            
               
                  Για την Επιτροπή
               
               Phil HOGAN
               
                  Μέλος της Επιτροπής
               
            
         
         
            (1)  ΕΕ L 343 της 14.12.2012, σ. 1.
      
      
         
            ΠΑΡΑΡΤΗΜΑ
            ΕΝΙΑΙΟ ΕΓΓΡΑΦΟ
            «CÂRNAŢI DE PLEŞCOI»
            
               Αριθ. ΕΕ: PGI-RO-02174 – 4.7.2016
            
            
               ΠΟΠ ( ) ΠΓΕ ( X )
            
            1.   Ονομασία(-ες)
            
            «Cârnaţi de Pleşcoi»
            2.   Κράτος μέλος (ή τρίτη χώρα)
            
            Ρουμανία
            3.   Περιγραφή του γεωργικού προϊόντος ή του τροφίμου
            
            3.1.   Τύπος προϊόντος
            
            Κλάση 1.2. Προϊόντα κρέατος (μαγειρευτά, παστά, καπνιστά κ.λπ.)
            3.2.   Περιγραφή του προϊόντος για το οποίο ισχύει η ονομασία υπό 1
            
            Τα «Cârnați de Pleșcoi» είναι καπνιστά λουκάνικα από πρόβειο και βόειο κρέας. Το προϊόν πρέπει να περιέχει τουλάχιστον 55 % πρόβειο κρέας και έως 45 % βόειο κρέας. Εποχιακά, και συγκεκριμένα το φθινόπωρο και τον χειμώνα, το πρόβειο κρέας μπορεί να αντικατασταθεί σε ποσοστό έως 10 % από αίγειο κρέας, χωρίς αυτό να επηρεάζει σημαντικά τα οργανοληπτικά του χαρακτηριστικά.
            Δύο ειδών «Cârnați de Pleșcoi» παράγονται και διατίθενται στην αγορά: πρώτον καπνιστά και δεύτερον αποξηραμένα και καπνιστά εν ψυχρώ.
            Και τα δύο είδη «Cârnați de Pleșcoi» περιέχουν καυτερή κόκκινη πιπεριά που τους προσδίδει πικάντικη γεύση. Η επιφάνειά τους είναι καθαρή, λεία και μη κολλώδης, και σε τομή η σάρκα τους είναι σφιχτή, πυκνή, και ομοιόμορφη, τόσο στο κέντρο όσο και περιμετρικά.
            Φυσικά και χημικά χαρακτηριστικά
            Τα καπνιστά λουκάνικα «Cârnați de Pleșcoi» έχουν τα εξής χαρακτηριστικά:
            
                        —
                     
                     
                        κυλινδρική μορφή,
                     
                  
                        —
                     
                     
                        επίμηκες σχήμα (το κάθε λουκάνικο έχει μήκος από 15 έως 18 cm),
                     
                  
                        —
                     
                     
                        βάρος 40 έως 50 g,
                     
                  
                        —
                     
                     
                        μέγιστη υγρασία 60 %,
                     
                  
                        —
                     
                     
                        μέγιστη περιεκτικότητα σε λιπαρά 35 %,
                     
                  
                        —
                     
                     
                        ελάχιστη περιεκτικότητα σε πρωτεΐνες 14 %,
                     
                  
                        —
                     
                     
                        μέγιστη περιεκτικότητα σε αλάτι 4,5 %.
                     
                  Τα αποξηραμένα και καπνιστά εν ψυχρώ λουκάνικα «Cârnați de Pleșcoi» έχουν τα εξής χαρακτηριστικά:
            
                        —
                     
                     
                        πεπλατυσμένη μορφή,
                     
                  
                        —
                     
                     
                        επίμηκες σχήμα (το κάθε λουκάνικο έχει μήκος από 15 έως 18 cm),
                     
                  
                        —
                     
                     
                        βάρος 25 έως 40 g,
                     
                  
                        —
                     
                     
                        μέγιστη υγρασία 40 %,
                     
                  
                        —
                     
                     
                        μέγιστη περιεκτικότητα σε λιπαρά 38 %,
                     
                  
                        —
                     
                     
                        ελάχιστη περιεκτικότητα σε πρωτεΐνες 14 %,
                     
                  
                        —
                     
                     
                        μέγιστη περιεκτικότητα σε αλάτι 4,5 %.
                     
                  Οργανοληπτικά χαρακτηριστικά
            Γεύση και οσμή: γεύση ευχάριστη, ελαφρώς πικάντικη, μέτρια αλμυρή, χαρακτηριστική του πρόβειου κρέατος και του μείγματος καρυκευμάτων (σκόρδο, καυτερή πιπεριά και θυμάρι) που χρησιμοποιείται. Χρώμα: ανοιχτό καστανοκόκκινο για το καπνιστό προϊόν και βαθύ καστανό για το αποξηραμένο και καπνιστό εν ψυχρώ προϊόν.
            Όψη σε τομή: δομή μωσαϊκού χωρίς σβώλους, λίπος ή οπές· εμφανής παρουσία κόκκινης πιπεριάς.
            3.3.   Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)
            
            Για την παραγωγή του προϊόντος «Cârnați de Pleșcoi» χρησιμοποιούνται οι εξής πρώτες ύλες και συστατικά: πρόβειο/αίγειο και βόειο κρέας, ζωμός από κόκαλα προβάτων/αιγών και βοοειδών, φυσικά έντερα προβάτων και καρυκεύματα (σκόρδο, πιπεριά, θυμάρι).
            3.4.   Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής
            
            Όλα τα στάδια της διαδικασίας παρασκευής και παραγωγής του προϊόντος «Cârnați de Pleșcoi» εκτελούνται εντός της οριοθετημένης γεωγραφικής περιοχής. Η διαδικασία παραγωγής περιλαμβάνει τα εξής στάδια: προετοιμασία των πρώτων υλών/συστατικών, τεμαχισμό και ξεκοκάλισμα των επιλεχθέντων κρεάτων, άλεση και ανάμειξη του κρέατος, πλήρωση των φυσικών πρόβειων εντέρων, στράγγιση και κάπνιση.
            3.5.   Ειδικοί κανόνες σχετικά με τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία
            
            —
            3.6.   Ειδικοί κανόνες σχετικά με την επισήμανση του προϊόντος στο οποίο αναφέρεται η καταχωρισμένη ονομασία
            
            Στην επισήμανση του προϊόντος «Cârnați de Pleșcoi» ΠΓΕ πρέπει οπωσδήποτε να αναγράφονται οι εξής πληροφορίες:
            
                        —
                     
                     
                        η ονομασία του προϊόντος, δηλαδή «CÂRNAȚI DE PLEȘCOI», ακολουθούμενη από την ένδειξη «Indicație Geografică Protejată» ή το ακρωνύμιο IGP,
                     
                  
                        —
                     
                     
                        ο τύπος του προϊόντος (είτε καπνιστό είτε αποξηραμένο και καπνιστό εν ψυχρώ),
                     
                  
                        —
                     
                     
                        ο λογότυπος του οργανισμού ελέγχου και πιστοποίησης.
                     
                  4.   Συνοπτική οριοθέτηση της γεωγραφικής περιοχής
            
            Η γεωγραφική περιοχή αποτελείται από το έδαφος των κοινοτήτων Berca, Săpoca, Cernătești, Mărăcineni και της πόλης Buzău.
            5.   Δεσμός με τη γεωγραφική περιοχή
            
            Η φήμη του προϊόντος «Cârnați de Pleșcoi» συνδέεται με το γεγονός ότι πρόκειται για παραδοσιακό προϊόν που παράγεται στην περιοχή. Καθώς η παραγωγή και η πώληση των λουκάνικων αποτελούσε τη βασική πηγή εισοδήματος του τοπικού πληθυσμού του Pleșcoi, η συνταγή και η σχετική τεχνογνωσία μεταδίδονταν από γενιά σε γενιά.
            Στην επαρχία Buzău, η παράδοση της εκτροφής αιγοπροβάτων και βοοειδών συνδέεται με το ανάγλυφο της περιοχής, το οποίο περιλαμβάνει βουνά, λόφους και πεδιάδες, καθώς και με τη γεωγραφική της θέση, στην κορυφή του τόξου των Καρπαθίων. Η θέση αυτή προσδίδει ιδιαίτερα κλιματικά χαρακτηριστικά στους ορεινούς, ημιορεινούς και πεδινούς βοσκοτόπους και στα λιβάδια της περιοχής, που προσφέρονται για την εκτροφή κάθε είδους φυτοφάγων ζώων.
            Τα «Cârnați de Pleșcoi» διακρίνονται από άλλα λουκάνικα της ίδιας κατηγορίας χάρη στη μοναδική γεύση που τους προσδίδει ο συνδυασμός των συστατικών τους: αίγειο/πρόβειο και βόειο κρέας, καυτερή πιπεριά, αλάτι (μείγμα αλάτισης), σκόρδο και θυμάρι. Η πικάντικη γεύση του προϊόντος οφείλεται στον συνδυασμό σκόρδου, κόκκινης καυτερής πιπεριάς και θυμαριού. Ο συνδυασμός αυτός καθιστά την ταυτότητα και την ιδιαιτερότητα της γεύσης τους γνωστή και αναγνωρίσιμη σε ολόκληρη τη ρουμανική επικράτεια.
            Στη σάρκα του λουκάνικου, η οποία αποτελείται από μείγμα κρεάτων, καρυκευμάτων και αλατιού (μείγματος αλάτισης) προστίθεται ζωμός από κόκαλα. Στη συνέχεια, στο τέλος της ωρίμασης, το προϊόν υφίσταται κάπνιση με καύση σκληρού ξύλου.
            Η συνταγή των «Cârnați de Pleșcoi» περιλαμβάνει ιδιαίτερες πρακτικές που τα διακρίνουν από τα άλλα λουκάνικα και συμβάλλουν άμεσα στις οργανοληπτικές και φυσικοχημικές ιδιότητες του προϊόντος.
            Για την παρασκευή των καπνιστών «Cârnați de Pleșcoi», το προϊόν καπνίζεται επί 2-3 ώρες σε θερμοκρασία μεταξύ 50 °C και 80 °C (θερμό κάπνισμα), μέχρι να αποκτήσει ανοικτό καστανοκόκκινο χρώμα.
            Όσον αφορά τα καπνιστά «Cârnați de Pleșcoi», το στάδιο της κάπνισης θεωρείται ολοκληρωμένο εφόσον το περίβλημά τους, όταν αγγίζεται, παράγει τον χαρακτηριστικό τριγμό της αποξηραμένης μεμβράνης.
            Για την παρασκευή των αποξηραμένων και καπνιστών εν ψυχρώ «Cârnați de Pleșcoi», το προϊόν καπνίζεται σε θερμοκρασία μεταξύ 25 °C και 40 °C (κάπνιση εν ψυχρώ) και μετά από δύο ημέρες υποβάλλεται σε μια πρώτη συμπίεση κατά μήκος. Στη συνέχεια ακολουθεί ένα δεύτερο στάδιο κάπνισης, διάρκειας δύο ή τριών ημερών, και έπειτα το προϊόν υποβάλλεται εκ νέου σε συμπίεση. Βάσει της τεχνογνωσίας που έχουν κληρονομήσει οι ντόπιοι στην επεξεργασία των αλλαντικών αυτών, η κάπνιση μπορεί να διαρκέσει από μία έως δύο ημέρες, έως ότου το προϊόν αποκτήσει βαθύ καστανό χρώμα. Η συμπίεση κατά μήκος, η οποία γίνεται χειρωνακτικά, με έναν ξύλινο πλάστη (făcăleț), κατ' επανάληψη και εναλλάξ με την κάπνιση, αποτελεί ιδιαίτερο χαρακτηριστικό των αποξηραμένων και καπνιστών εν ψυχρώ λουκάνικων. Η μέθοδος αυτή αποσκοπεί στην απομάκρυνση του πλεονάζοντος ύδατος και προσδίδει στο προϊόν το πεπλατυσμένο σχήμα και τη χαρακτηριστική υφή του.
            Οι κάτοικοι της περιοχής Pleșcoi-Berca, του τόπου όπου γεννήθηκε ο θρύλος των ληστών «hajduc», διαφυλάσσουν τη συνταγή των λουκάνικων «Cârnați de Pleșcoi». Σύμφωνα με τον θρύλο, οι ληστές, για να βοηθήσουν τους φτωχούς, έκλεβαν ζώα από τους πλούσιους κτηνοτρόφους, όταν αυτοί κατέβαζαν τα κοπάδια τους από τα βουνά στην αγορά του Buzău. Τη νύχτα, που έπεφτε η θερμοκρασία και το κρέας μπορούσε να διατηρηθεί ευκολότερα, οι ληστές έφτιαχναν λουκάνικα και παστουρμά. Αργότερα, η μέθοδος παρασκευής των λουκάνικων «Cârnați de Pleșcoi» μεταδόθηκε από τους ληστές στους χωρικούς.
            Σε κάθε νοικοκυριό παρασκευάζονταν λουκάνικα, τα οποία χρησίμευαν ως απόθεμα ξηρών, διατηρήσιμων τροφίμων. Καθώς μια ορισμένη ποσότητα λουκάνικων προοριζόταν για κατανάλωση εντός λίγων ημερών, τα λουκάνικα αυτά υποβάλλονταν σε απλή κάπνιση, ενώ τα υπόλοιπα αποξηραίνονταν για να χρησιμεύσουν ως απόθεμα τροφίμων μεγαλύτερης διάρκειας. Έτσι προέκυψαν τα αποξηραμένα και καπνιστά εν ψυχρώ λουκάνικα.
            Χάρη στη μετάδοση της συνταγής από γενιά σε γενιά και στην τεχνογνωσία που κατείχαν οι κάτοικοι της οριοθετημένης περιοχής στην παρασκευή του προϊόντος, η φήμη των λουκάνικων «Cârnați de Pleșcoi» εδραιώθηκε στη Ρουμανία και στο εξωτερικό.
            Τα λουκάνικα αυτά ήταν ήδη γνωστά κατά τον 13ο και τον 14ο αιώνα, και κυρίως μετά την ίδρυση του πριγκιπάτου της Βλαχίας από τον Βασάραβα Α' (1324-1352). Την εποχή εκείνη, πωλούνταν στην εμποροπανήγυρη της Drăgaica, η οποία πραγματοποιούνταν εκεί όπου σήμερα βρίσκεται η πόλη Buzău.
            Χάρη στη γεωγραφική θέση της πόλης Buzău και στην ίδρυση τελωνείου το έτος 1431, η αγορά της απέκτησε πολιτιστική σημασία και αναδείχθηκε σε ιδανικό σημείο ανταλλαγής προϊόντων, παραδόσεων και εθίμων ανάμεσα στους κατοίκους πολλών περιοχών.
            Στο βιβλίο του «Istoria jurnalismului din județul Buzău» (Ιστορία της δημοσιογραφίας της επαρχίας Buzău), που είναι αφιερωμένο στην εμποροπανήγυρη της Drăgaica, ο δημοσιογράφος και ιστορικός Viorel Frâncu γράφει σχετικά:
            …
            
               «Έμποροι κάθε είδους συναντιούνταν στο σταυροδρόμι των εμπορικών οδών που ένωναν την Δοβρουτσά με το Μπρασόβ και την Τρανσυλβανία. Αρχικά, στην εμποροπανήγυρη ανταλλάζονταν σιτηρά και ζώα μεταξύ των κατοίκων της Βλαχίας και της Τρανσυλβανίας. Η εμποροπανήγυρη είχε και μυστικιστική σημασία που συνδεόταν με την έναρξη της συγκομιδής και με κάθε είδους δρώμενα και τελετές. Η εμποροπανήγυρη αναπτύχθηκε πάνω στον δρόμο της εποχικής μετακίνησης των κοπαδιών. Ήδη από τις πρώτες φορές που πραγματοποιήθηκε η εμποροπανήγυρη της Drăgaica, οι επισκέπτες της κερνούσαν ο ένας τον άλλο ψωμί με καρυκεύματα, “Cârnați de Pleșcoi”, “Tămâioasă de Pietroasele”.»
            
            …
            Η παράδοση αυτή επιβιώνει και η εμποροπανήγυρη εξακολουθεί να διοργανώνεται μέχρι σήμερα. Πράγματι, η εμποροπανήγυρη της Drăgaica πραγματοποιείται δύο εβδομάδες πριν από τη γιορτή του Αϊ-Γιαννιού (24 Ιουνίου).
            Το 1890, το Buzău φημιζόταν ως μια πόλη που είχε περισσότερα καφενεία απ' ό,τι δρόμους. Στα καφενεία αυτά καταναλώνονταν λουκάνικα «Cârnați de Pleșcoi», όπως μαρτυρά ο Constantin Trentea στο χειρόγραφό του με τίτλο «Tradiția științei de carte în satul Pleșcoi- Buzău 1600-1900» (Η βιβλιολογική παράδοση στο χωριό Pleșcoi - Buzău, 1600-1900), το οποίο συνέγραψε το 1975 στο Βουκουρέστι. Στο εν λόγω χειρόγραφο περιγράφεται το συμπόσιο που διοργάνωσε στις 28 Αυγούστου 1924 ο πολιτιστικός σύλλογος «Idealul» του δήμου Pleșcoi (της επαρχίας Buzău) και αναφέρεται ότι επ' ευκαιρία αυτού του «πλούσιου συμποσίου […], έψησαν τα περίφημα λουκάνικα του Pleșcoi».
            Η συνταγή των λουκάνικων «Cârnați de Pleșcoi» κατέχει περίοπτη θέση στο βιβλίο του Radu Anton Roman με τίτλο «Bucate, vinuri și obiceiuri românești» (Ρουμανικά φαγητά, κρασιά και έθιμα), που δημοσιεύθηκε από τις εκδόσεις Paideia το 2001. Ο Radu Anton Roman ήταν δημοσιογράφος, συγγραφέας και σκηνοθέτης της τηλεόρασης που έγινε κυρίως γνωστός για τις εκπομπές μαγειρικής του.
            Στο «Dicționar de Vorbe Esențiale» (Λεξικό βασικών εκφράσεων) του Ioan Boldea, στο οποίο παρατίθενται σημαντικές απόψεις προσωπικοτήτων από τον χώρο του πολιτισμού, της επιστήμης και της τέχνης, ο Andrei Pleșu αναφέρει τα εξής (σ. 219, σημείο 4803): «Απολαμβάνω την ανάγνωση, μου αρέσουν οι συζητήσεις περί ιδεών και η αναζήτηση του Θεού … αλλά αγαπώ και τα “Cârnați de Pleșcoi”, τα χωρατά, τα ώριμα τυριά, τα γλέντια, τις εταίρες, το ρομάντζο». Ο Andrei Pleșu είναι Ρουμάνος συγγραφέας και δοκιμιογράφος, αισθητικός, ιστορικός της τέχνης και μελετητής της υφολογίας της ρουμανικής γλώσσας.
            Από το 2000 έως το 2014, στα τοπικά και στα εθνικά μέσα ενημέρωσης προβλήθηκαν διάφορες εκπομπές για την προώθηση των «Cârnați de Pleșcoi». Η εθνική γαστρονομία της Ρουμανίας περιλαμβάνει πολλές συνταγές, βασικό συστατικό των οποίων είναι το «Cârnați de Pleșcoi». Εκτεταμένη αναφορά στο προϊόν αυτό γίνεται και στην ετήσια έκδοση «Renașterea Buziană» (Αναγέννηση του Buzău), στο τεύχος του 2006.
            Με την πάροδο του χρόνου, τα λουκάνικα «Cârnați de Pleșcoi» καθιερώθηκαν ως ένα δημοφιλές έδεσμα του γιορτινού τραπεζιού, όπως καταδεικνύει και το φεστιβάλ του «Cârnați de Pleșcoi» που διοργανώνεται κάθε χρόνο από το 2008. Στο πλαίσιο του φεστιβάλ διοργανώνονται διάφοροι διαγωνισμοί, όπως ο διαγωνισμός Miss Oița για το μακρύτερο λουκάνικο «Cârnați de Pleșcoi» ή ο διαγωνισμός «Fomilă de Pleșcoi» για την κατανάλωση της μεγαλύτερης ποσότητας λουκάνικων «Cârnați de Pleșcoi».
            
               Παραπομπή στη δημοσίευση των προδιαγραφών του προϊόντος
            
            (άρθρο 6 παράγραφος 1 δεύτερο εδάφιο του παρόντος κανονισμού)
            http://www.madr.ro/docs/ind-alimentara/documentatie-2016/caiet-de-sarcini-carnati-plescoi-2016.pdf